Goedkoop nie altyd duurkoopWanneer dit by motors kom, sal ek mense meestal afraai om vir die goedkoper weergawe te gaan weens verskeie slaggate soos ’n swakker diensplan of betroubaarheid wat nie heeltemal kan kers vashou by mededingers nie. Maar wat as jy die vorige weergawe van die presiese bakkie kan kry vir ŉ baie beter prys? Die bakkie waarvan ek praat, is Toyota se Hilux. Toyota het ŉ geruime tyd terug die 2.8 Raider en 2.4 SRX in Suid-Afrika bekendgestel. Daar was aanvanklik ontsteltenis omdat Suid-Afrika nie die bakkie met die mooier ligte en sierrooster kry wat in Australië beskikbaar is nie, en ook nie CarPlay en Android Auto nie. Toyota het laat verlede jaar hul reeks opgeknap. Die luuksste model in die reeks was altyd die Raider. Die SRX was die intreemodel. Toyota sê die mark het gepraat – en hulle het geluister. Die SRX se spesifikasievlak is effens gelig en staan nou bekend as die Raider. Die Raider se spesifikasievlak is heelwat opgeskerp en staan nou bekend as die Legend. Nietemin, meer oor die Raider. ŉ Dubbelkajuitbakkie is gereeld ietwat van ŉ penarie. ŉ Mens wil ŉ lekker sterk bakkie hê om mee te ry, maar jy wil terselfdertyd nie met daai einste luukse lorrie werk nie uit vrees vir skade. Aan die ander kant, vir werksdoeleindes wil jy darem van die luukshede hê, maar nie oortollige goed teen ŉ plaas se prys nie. Ek dink die Toyota Hilux 2.4 Raider vind die goue middeweg. Die ontwerp is netjies, mooi opgekikker teenoor die SRX. Binne is dit heeltemal voldoende, met spoedkontrole en CarPlay en Android Auto by. Alles wat jy nodig het om lekker met jou lorrie te kan werk. Onder die kap is daar ŉ heeltemal sterk genoeg 2.4 GD-6-viersilinderturbodieselenjin met 110 kW en 400 Nm. ŉ Mens kan dan besluit of jy ŉ handrat of outo, 4×4 of 4×2, wil hê. Party mense sal met my stry dat die 2.4 nie sterk genoeg is nie, maar ek stem geensins saam nie. Die 4×2-weergawes van die 2.4 kan 2 750 kg sleep, en die 4×4-weergawes presies dieselfde as die 2.8 teen 3 500 kg. ŉ Ander voordeel van die 2.4 is, as jy nie soos ŉ nar ry nie, dat hy werklik lig op brandstof is. ŉ Pel het die vorige 2.4 GD-6 SRX-handrat… ŉ enkelkajuit. Sy beste verbruik wat hy al gehaal het, is 6,2 ℓ/100 km. Dit is voorwaar fantasties vir ŉ bakkie. Op die pad is die Raider pure Hilux. Lekker sterk en rateltaai. Ja, dit bly ŉ bakkie en is ŉ bietjie stamperig as hy leeg is, maar laai net iets op, dan ry hy soos ŉ droom. Dit is geen geheim dat ek ŉ groot Hilux-liefhebber is nie. Die 2.4 Raider versterk net die Hilux-aanbieding in my opinie. Die reeks lyk só: Die reeks word gedek deur ŉ 3 jaar/100 000 km-waarborg en 9-dienste-diensplan. Die kompetisie lyk só: 6 jaar/90 000 km-diensplan 5 jaar/90 000 km-diensplan